साबरमती आश्रम का स्वरूप नहीं बदलने देंगे : त्यागी
गांधी स्मारक भवन सेक्टर-16 में विशेष गोष्ठी का आयोजन हुआ। इसमें साबरमती आश्रम अहमदाबाद के बारे में चर्चा हुई।
जासं, चंडीगढ़ : गांधी स्मारक भवन सेक्टर-16 में विशेष गोष्ठी का आयोजन हुआ। इसमें साबरमती आश्रम अहमदाबाद के बारे में चर्चा हुई। मुख्य वक्ता निदेशक देवराज त्यागी ने कहा कि केंद्र और गुजरात की राज्य सरकार की ओर से महात्मा गांधी के विश्व प्रसिद्ध साबरमती आश्रम के स्वरूप में बदलाव की कोशिश की जा रही है। इसके खिलाफ देश भर की प्रमुख गांधीवादी संस्थाओं ने सेवाग्राम आश्रम से साबरमती संदेश यात्रा इसी माह 17 अक्टूबर से शुरू की थी। यह यात्रा 24 अक्टूबर को अहमदाबाद पहुंच गई। सेवाग्राम आश्रम में यात्रा प्रारंभ से पहले वक्ताओं ने कहा कि महात्मा गांधी द्वारा स्थापित आश्रम तथा संस्थाएं सत्य और अहिसा की प्रयोगशालाएं रहीं हैं। जीवन और समाज का आर्दश रूप कैसा हो इसकी साधना उन्होंने आश्रमों में की और अपने साथ असंख्य मानवों को प्रेरित व प्रशिक्षित किया। राष्ट्रपिता के जाने के बाद भी उनके आश्रम उनकी विचारधारा और जीवन शैली को जानने-समझने और प्रेरणा प्राप्त करने के पवित्र स्थल रहे हैं, जिनके प्रति देश और दुनिया के असंख्य नर-नारी गहरी आस्था रखते हैं। यही वजह है कि गांधी आश्रमों में दुनिया भर से लोग शांति और प्रेरणा की तलाश में खिचे चले आते हैं। मंच का संचालन पापिया चक्रवर्ती ने किया। कार्यक्रम का शुभारंभ कंचन त्यागी के भजन से हुआ। वक्ताओं ने कहा कि देश की गांधीवादी विचारधारा से जुड़ी पहचान को बदलना उचित नहीं है। इसे किसी भी सूरत में स्वीकार नहीं किया जाएगा।
इस अवसर पर अमनदीप सिंह, कंचन त्यागी, डेजी बेदी जुनेजा, आरके भगत, वीके गुप्ता ,राशि श्रीवास्तव, कंचन भल्ला, बलंवत तक्षक और डा. सरिता मेहता, संगीता शर्मा उपस्थित थे।